सूर्यसिद्धान्तः/अध्यायः ९
अथोदयस्तमययोः परिज्ञानं प्रकीर्त्यते ।	
दिवाकरकराक्रान्तमूर्तिनां अप्लतेजसाम् ।।	९.०१ ।। 
सूर्यादभ्यधिकाः पश्चादस्तं जीवकुजार्जजाः ।	
ऊनाः प्रागुदयं यान्ति शुक्रज्ञौ वक्रिणौ तथा ।।	९.०२ ।। 
ऊना विवस्वतः प्राच्यां अस्तं चन्द्रज्ञभार्गवाः ।	
व्रजन्त्यभ्यधिकाः पस्चादुदयं शीघ्रयायिनः ।।	९.०३ ।। 
सूर्यास्तकालिकौ पश्चात्प्राच्यां उदयकालिकौ ।	
दिवा चार्कग्रहौ कुर्याद्दृक्कर्माथ ग्रहस्य तु ।।	९.०४ ।। 
ततो लग्नान्तरप्राणाः कालांशाः षष्टिभाजिताः ।	
प्रतीच्यां षड्भयुतयोस्तद्वल्लग्नान्तरासवः ।।	९.०५ ।। 
एकादशामरेज्यस्य तिथिसङ्ख्यार्कजस्य च ।	
अस्तांशा भूमिपुत्रस्य दश सप्ताधिकास्ततः ।।	९.०६ ।। 
पश्चादस्तमयो +अष्टाभिरुदयः प्राङ्महत्तया ।	
प्रागस्तं उदयः पश्चादल्पत्वाद्दशभिर्भृगोः ।।	९.०७ ।। 
एवं बुधो द्वादशभिश्चतुर्दशभिरंशकैः ।	
वक्री शीघ्रगतिश्चार्कात्करोत्यस्त्मयोदयौ ।।	९.०८ ।। 
एभ्यो +अधिकैः कालभागैर्दृश्या न्यूनैरदर्शनाः ।	
भवन्ति लोके खचरा भानुभाग्रस्तमूर्तयः ।।	९.०९ ।। 
तत्कालांशान्तरकला भुक्त्यन्तरविभाजिताः ।	
दिनादि तत्फलं लब्धं भुक्तियोगेन वक्रिणः ।।	९.१० ।। 
तल्लग्नासुहते भुक्ती अष्टादशशतोद्धृते ।	
स्यातां कालगती ताभ्यां दिनादि गतगम्ययोः ।।	९.११ ।। 
स्वात्यगस्त्यमृगव्याधचित्राज्येष्ठाः पुनर्वसुः ।	
अभिजिद्ब्रह्महृदयं त्रयोदशभिरंशकैः ।।	९.१२ ।। 
हस्तश्रवणफाल्गुन्यः श्रविष्टा रोहिणीमघाः ।	
चतुर्दशांशकैर्दृश्या विशाखाश्विनिदैवतम् ।।	९.१३ ।। 
कृत्तिकामैत्रमूलानि सार्पं रौद्रर्क्षं एव च ।	
दृश्यन्ते पञ्चदशभिराषाढाद्द्वितयं तथा ।।	९.१४ ।। 
भरणीतिष्यसौम्यानि सौक्ष्म्यात्त्रिःसप्तकांशकैः ।	
शेषाणि सप्तदशभिर्दृश्यादृश्यानि भानि तु ।।	९.१५ ।। 
अष्टादशशताभ्यस्ता दृश्यांशाः स्वोदयासुभिः ।	
विभज्य लब्धाः क्षेत्रांशास्तैर्दृश्यादृश्यताथवा ।।	९.१६ ।। 
प्रागेषां उदयः पश्चादस्तो दृक्कर्म पूर्ववत् ।	
गतैष्यदिवसप्राप्तिर्भानुभुक्त्या सदैव हि ।।	९.१७ ।। 
अभिजिद्ब्रह्महृदयं स्वातीवैष्णववासवाः ।	
अहिर्बुध्न्यं उदक्ष्थत्वान्न लुप्यन्ते +अर्करश्मिभिः ।।	९.१८ ।।